Dunaszekcső község képviselőtestülete
10/1993.

Jegyzőkönyv
Készült a Dunaszekcső Községi Önkormányzat képviselőtestülete 1993. december 15-én megtartott üléséről.

Jelen vannak:  Dr. Schmidt József,

Draskovits Pál,

Dr. Pálos Ferenc,

Guzsván Lajosné,

Hetényi Ádámné, 

Dr. Márton Lázár,

Sándor József,

Szödényi István helyi képviselők,

Hegedűs György jegyző, Kárpáti Jánosné, Treutz Frigyesné, Hauk Istvánné intézményvezetők, Kis-Gadó Csabáné, Kovács Károlyné közalkalmazotti képviselők, Hoffmann Mátyásné, Tóth Árpád, Peteli József, Nédó Péter, Bán Ferencné a közmeghallgatásra érkezők.

Távol maradt: Dr. Wilhelm József helyi képviselő 

Dr. Schmidt József polgármester köszönti a megjelenteket.
Megállapítja, hogy az ülés határozatképes, mert a 9 helyi képviselőből 8 fő jelen van. Ezután az ülést megnyitja, majd javaslatot tesz a napirendi pontokra, melyek a meghívóban szereplőhöz képest egy ponttal csökkennek. (Elmarad az iskolaszék tagjainak kijelölése.)

A testület tagjai a javaslatot vita nélkül elfogadták, így az alábbi napirendi pontokat tárgyalták meg:

1.) Közmeghallgatás: Az önkormányzat 1994. évi költségvetésének koncepciója

Előadó: Dr. Schmidt József polgármester

2.) Lejárt határidejű határozatok, két ülés között történtek

Előadó: Dr. Schmidt József polgármester

3.) A háziorvosi vállalkozói szerződések újratárgyalása

Előadó: Dr. Schmidt József polgármester

4.) A táborozási – és bérleti díjak megállapítása

Előadó: Dr. Schmidt József polgármester

5.) Egyebek

A NAPIREND TÁRGYALÁSA
1.) napirendi pont: Közmeghallgatás

A polgármester bevezetőjében a „közmeghallgatás” lényegét ismerteti. Ezután áttér az 1994. évi költségvetés koncepciója készítését befolyásoló tényezőkre. A kiindulási alap az idei teljesítés volt. A dologi kiadásokat 10%-kal emelten tartalmazza, hogy legalább az infláció egy része legyen ellensúlyozva.

A bérelőirányzatnál a törvényben előírtakat vettük figyelembe.

A kiküldött anyagból látható, hogy egyelőre jelentős hiány jelentkezik a költségvetésben. Mivel hiánnyal nem lehet a végső költségvetést elfogadni, a mai alkalommal kell a javaslatokat megtenni ennek érdekében.

A hiány eltűntetésének két módja van: a bevételek növelése vagy a kiadások csökkentése. A bevételeket növelni szinte lehetetlen (ismerve a testület tagjai többségének a helyi adóval kapcsolatos álláspontját). Nem marad más, mint a kiadások radikális csökkentése. A megoldásra egy „csomagtervet” dolgozott ki, mely a következő:

- A „kisegítő mezőgazdasági szolgáltatás”-nál 300 e Ft-tal kevesebb kiadást, azaz nem alkalmazunk napszámosokat a nyári munkáknál.

- Az „utak-hidak”-nál 600 e Ft megtakarítást kell elérni.

- A közalkalmazottak csak a központi keretből juttatott bért kapnák, a különbséget ne tervezzük. A megtakarítás 850 e Ft lenne.

- A köztisztviselők csak 10%-os béremelést kapnának a tervezett 20% helyett. Ez 1.150 e Ft-ot jelent.

- Emelni kellene a szemétszállítás díját legalább 50%-kal. 

- Meg kellene szűntetni az első lakáshoz jutók támogatását. Évente átlagban 5 család vette igénybe, tehát ez is legalább 500 e Ft megtakarítást jelentene.

- A hivatalnál és a brigádnál összesen 3 fő munkaviszonyának megszűntetése válik szükségessé: a bérmegtakarítást jövőre csak 250 e Ft, de a következő évben másfél millió.

- Indokolt a művelődési ház és a könyvtár összevonása, egy vezetővel és egy takarítóval mindkét intézményben. A megtakarítás 150 e Ft.

- Az idősek klubjában a vezető munkaviszonyának megszűntetésére kerülhet sor. Ő vállalja, hogy munkanélküli járadék után előnyugdíjba megy. A megtakarítás 300 e Ft.

- Ismét szóba kell hozni a II. sz. óvoda megszűntetését. (Ezzel kapcsolatban is ismert a képviselők korábbi véleménye.)

Alternatívaként állítható a művelődési ház és a könyvtár teljes bezárása. Ezt azért nem javasolja, mert ezzel a szolgáltatás szűnne meg a községben, míg az óvodai ellátás megmaradna egy intézményben. A II. sz. óvoda megszűntetése 800 ezer Ft megtakarítás lenne.

A béreket illetően 1994-ben a megtakarítások kisebbek lennének a felmentési idők és a végkielégítés miatt, de 1995-ben már jelentős kiadáselmaradással számolhatna az új testület.

Hozzászólások:

Sándor József: a II. sz. óvoda megszűntetését most sem tudja elfogadni. Javasolja helyette a konyha megszűntetését. Lehet hozni az ételt máshonnan, vannak megfelelő vállalkozók, akiknek van engedélyük az étel szállítására. Maradna a konyhában egy ételkiadó és egy takarító.

Dr. Schmidt József: A gyermekélelmezés szabályai szigorúak, a magánvállalkozók nem felelnek meg a környéken e célra. Tavaly már próbálkoztunk ezzel, de a halászcsárda sem felelt meg közegészségügyi szempontból.

Sándor József: A döntéshez ismerni kellene a jelenlegi és a várható gyereklétszámot, valamint a lakásuk területi elhelyezkedését.

Vincze Lászlóné: Ismerteti a jelenlegi és a várható gyereklétszámot. Tájékoztatásul elmondja, hogy mennyi a II. sz. óvoda személyi és dologi kiadása.

Peteli József: a költségvetés tervezete pazarló. Az utak-hidakból nem elvenni kellene, hanem tenni hozzá, mert már most is késő egyes részek állapotát nézve. Az óvodai létszámot csökkenteni kell megtartva mindkét óvodát. A feladatot oldják meg az ottmaradók.

Dr. Schmidt József: Jogszabály írja elő, hogy hány csoportra hány óvónőt kell alkalmazni. Tehát csak óvónőnek felmondani nem lehet.

Hetényi Ádám: Öt éven belül átlagban 25 gyerek veszi igénybe a szolgáltatást. Érdemes lenne tudni, hogyan oszlik meg a számuk a falu részei között.

Most is elmondja a tavalyi álláspontját, mely szerint hiba volt a helyi adó kivetésének elvetése. A bevételek elmaradása miatt évek múlva az iskolai dolgozók létszámát is csökkenteni kell. 

Nédó Péter: A helyi képviselők passzivitását párhuzamba állítja az országgyűlési képviselők közömbösségével, az ülésről történő hiányzásukkal.

Az óvodai témát fontosnak tartja, nem zárná be a II. sz. óvodát.

Az iskola bizonyára elégedett a tervezett költségvetésével, mert onnan igény nem hangzott el. A művelődési háznak a művelődést kellene szolgálni, nem pedig adni-venni az árufeleslegeket. A kultúra területén az elmúlt években jelentős visszaesés történt.

A középületek eladásánál vigyázni kell az árat illetően is. Ha egyet eladunk, másikat vegyünk rajta. Továbbra sem megoldott a „búcsú-hely” kijelölése. Eddig nem volt javaslat a megoldásra, pedig lehetne találni helyet, pl. az iskolai kispályán és környékén,

Segélyezés esetén a közmunkát be kell vezetni, mert máshol is ezt tették.

A szociális gondozás területén felül kell vizsgálni, hogy ki jogosult rá.

A fűtőolaj biztosítása nincs megoldva. Ha a helyi vállalkozó nem árusít, a vidéki fuvarokat meg kell szervezni. 

Javítani szükséges a piaci rendet, mert az árusítók a boltok bejáratát állják el, holott van piactér. 

Támogatja a szemétszállítás díjának emelését, aki sokallja, vigye el maga.

A fiataloktól a lakásvásárlási támogatást nem szabad megvonni, mert nem települnek ide.

A létszámcsökkentés humánus legyen.

A képviselőktől azt kéri, hogy a községben mindenkivel szemben egyforma mércét állítsanak fel.

Dr. Schmidt József: A felvetések többsége jogos, néhányra reagál: az átszervezés esetén a művelődési ház szolgáltatása elmarad.

Az ingatlan eladásoknál szabályosan járunk el. A bevételt nem használjuk művelődési kiadásokra.

Igaz, hogy a búcsút lehetne máshol is tartani, nem a főút mellett.

Munkaképes embernek eddig nem adtunk segélyt, napszámbérért dolgoztattuk.

Az olajszállításra van vállalkozó, aki házhoz viszi a fűtőolajat.

Kárpáti Jánosné: Sajnálatos gondolat a II. sz. óvoda megszűntetésének ismételt fölvetése. Ha 78 gyerek lesz az egyesben, szűkösen lesznek. Igaz, hogy volt már 80 gyerek is, de az óvoda funkciója nem csak a megőrzés. Az épület állaga rosszabb, mint a kettesé. Meglepte a csomagterv. A közelmúltban azért települt haza egy fiatal óvónő a családjával, mert itt akart véglegesen elhelyezkedni, most azonban megszűnne a munkahelye.
Guzsván Lajosné: A nagy létszám kis helyen csak kibírhatatlan állapotokat eredményez gyerek és óvónő számára egyaránt.
Hetényi Ádám: A nagy létszám minden csoportban egészségkárosodást okoz, vállalhatja-e ezt a testület?

Treutz Frigyesné: A bevételek növelésével is foglalkoznia kellene a testületnek, adó mindig is volt, a környéken is van.

A szociális étkeztetésre és az idősek klubjára való jogosultságot kívülről nem lehet megítélni.

Hetényi Ádám: Nincs megelégedve az iskola várható költségvetésével. A tervezett összeg a működésre elég. Lemondtak pl. a gázfűtésről, a világítás korszerűsítéséről, az ablakok javításáról.
Nédó Péter: Dunafalván építik már a telefonvezetéket, elkészült a torony is, nálunk mikorra várható a telefon?

Dr. Schmidt József: 1994. III. negyedévére ígérte a MATÁV a határidőt. A nálunk lévő adótorony nélkül a dunafalvi nem üzemelhet, ezért ott sem lesz előbb telefon.

Vincze Lászlóné: Már a tavalyi költségvetés készítésekor is várható volt a költségvetési hiány, csak senki nem vette komolyan, mert kisegített a közel 9 milliós pénzmaradvány 1992-ről. Egyértelmű, hogy ekkora intézményhálózat ennyi dolgozói létszámmal nem tud eltartani a falu, ha nem növeljük a bevételeket.

A mostani hiányt talán még meg lehet szűntetni, azonban egyértelmű, hogy az 1995-ös költségvetéshez több milliós pénzmaradványra lenne szükség.

Hauk Istvánné: Az elmúlt években is elfogadta a személyére vonatkozó döntéseket, mert mást nem tehetett. A könyvtár feladatai ezidő alatt folyamatosan nőttek: odakerült az iskolai könyvtár, a helyi tv stúdiója is ott működik. A mostani új feladatot is vállalnia kell, bár nem így képzelte.

Hetényi Ádám: A szemétszállítási díjat 1005-kal emelné. 

Szödényi István: Az óvodára vonatkozó elképzelések kivételével egyetért a polgármesteri „csomagtervvel”. Javasolja helyi adó kivetését.

Hetényi Ádámné: Tavaly is az adókivetés mellett szavazott, de kisebbségben maradt. A művelődési házban évek óta „karcsúsítást” élt át, 8 órásból 6 órás, majd 4 órás mellékfoglalkozású lett. Most pedig a teljes felszámolás következik. 

Az intézmény működését bizonyítandó felsorolja a most is működő szakköröket, foglalkozásokat. A tánccsoport vezetését tovább nem vállalja, a próbákat fizikailag nem bírja. A művelődési házak bevételeinek 70%-át a vásárok teszik ki, erre van igény.

Dr. Schmidt József: Azt még nem hangsúlyozta, hogy egyik elbocsátandó dolgozónál sem merült föl az alkalmatlanság kérdése, az ok a pénzhiány.
Kis-Gadó Csabáné: Az önkormányzat bátrabban tervezhetné a közalkalmazottak bérét, ha ismerné a hitel feltételeket.

Dr. Schmidt József: Sajnos nem ismertek még a pontos hitelfelvételi lehetőségek. Egyébként is meggondolandó a következő testület „kontójára” hitelt felvenni.

Hoffmann Mátyásné: Ha el kell fogadni az óvoda bezárását, az ne azonnal történjen, legalább június 1-ig működhessen.

Hegedűs György: Amikor megismerte a polgármester „csomagtervbe” foglalt elképzeléseit – ismerve a költségvetés számadatait – egyetértett azokkal a személyi kihatásokra vonatkozóan is. A hozzászólásokból most viszont nem az tűnik ki, hogy a létszámleépítéseket illetően nem sikerül a tervet teljes egészében végrehajtani. 

A hivatal dolgozóinak létszámát nem határozzák meg szabályok, nekik a lakosság rendelkezésére kell állni hétköznap, vasárnap, ha kell éjszaka is. A túlórákat senki nem számolja, hiszen nem is számolhatja el.

Igaz, hogy az intézményekben is csökkent a létszám, de mindenkinek megadtuk a korengedményes nyugdíj lehetőségét, az utcára nem került senki. A hivatal dolgozóinál most ez következik. Tudomásul kellene venni, hogy a pedagógusok körében is lehet munkanélküliség, bármennyire lehetetlen.

Ha a csomagterv egészével nem ért egyet a testület, lesznek alóla kivételek, a hivatal dolgozóinak felmentését nem támogatja.

Nem a II. sz. óvoda dolgozóinak felmentése a cél, hanem a teljes intézményrendszerre kiterjesztett arányos teherviselés.

Treutz Frigyesné: Ha a szociális étkeztetés és az idősek klubja területén is megtakarítási szándék van, meg kell határozni a felvehető maximális létszámot.
Kárpáti Jánosné: Meg szeretné kapni azt a lehetőséget, hogy az intézményi nyitva tartás  és munkarend átszervezésével csökkenthető legyen a kiadás, a tervezetet a polgármesternek néhány napon belül bemutatja.

Draskovits Pál: Mindenki úgy rendezze a gondolatait a végszavazás előtt, hogy tudomásul vette: költségvetési szükségállapot van.
Ezt követően a polgármester részeiben és egészében is szavazásra teszi fel a koncepciót.

A testület 8 szavazattal 0 ellenében az alábbi határozatot hozta:

49/1993. /XII.15./ Kt. számú határozat
a költségvetés /1994. évi/ tervezetéről

A képviselőtestület az 1994. évi költségvetésének a kiegészítésekkel és módosításokkal előterjesztett tervezetét elfogadja azzal, hogy a II. számú óvodára vonatkozó új javaslatot a következő ülés elé kell terjeszteni.

Határidő: az előterjesztésre 1993.XII. 31., a költségvetési rendelet elkészítésére 1994. I. 31.

Felelős: Dr. Schmidt József polgármester

2.) napirendi pont: (a közmeghallgatásra érkezettek továbbra is a teremben maradtak.) 
A polgármester elmondja, hogy a Mohácsi Tűzoltó-parancsnokság számára a támogatást elutaltuk, már a köszönő levél is megérkezett.

A polgári védelem parancsnokával nem sikerült egyeztetni a tárgyalási időpontot, erre később kerül sor.

Egyéb lejárt határidejű határozat nem volt.

Események: A mai napon kötöttük meg a szerződést Varga Gyuláné örököseivel az ingatlanra. A tulajdonukba kerül a lakóház az udvarral és egy 220 n.öl területű szántóföld is. Csak így együtt voltak hajlandóak eladni. Ha bejegyzik a tulajdonjogot az önkormányzat javára, értékesíthetjük a révátkelés számára. A szerződésben valamilyen jogcímen meg kell terhelnünk az ingatlant, biztosítva, hogy az mindenkor a révátkelést szolgálja. Ezért a teherért engednünk kell az árból, nem kérhetjük meg az érte fizetett egymillió forintot. Nyolcszázezer forintos árat javasol.

Kérdések:

Hetényi Ádámné: A szántóföld is benne van ebben a javasolt árban?
Szödényi István: Mikor lesz ebből az üzletből pénz?

Dr. Schmidt József: Csak a házat és az udvart adjuk el, a szántóföldet nem. Sőt a lakásban maradtak berendezési tárgyak, melyek értékesítéséből is lesz bevételünk.

A vevő a mi igényeink szerint fizet. Ha a révész beköltözik, a régi révházba is költözhet annak a vevője, aki a birtokbavétellel egyidőben fizeti a vételárat.

Egyébként azért is javasolja a nyolcszázezer forintot, mert az illetékhivatal szakértője ennyire becsülte az értékét.

A napirendhez hozzászólás nem volt, a testület 8 szavazattal 0 ellenében az alábbi határozatot hozta:

50/1993. /XII.15./ Kt. számú határozat
a lejárt határidejű határozatokról

1.) A képviselőtestület a lejárt határidejű határozatok végrehajtásáról szóló jelentést elfogadja, a két ülés között történt fontosabb eseményekről szóló tájékoztatót tudomásul veszi.

2.) A képviselőtestület a Dunaszekcső, Rév u. 10. szám alatti ingatlan eladási árát nyolcszázezer forintban állapítja meg.

Az adásvételi szerződés elkészítéséről gondoskodni kell.

Határidő: 1993. december 31.

Felelős: Dr. Schmidt József polgármester

3.) napirendi pont: A polgármester a háziorvosok nevében terjeszti elő javaslatát a háziorvosi szerződések megújítására. Az elmúlt évben kísérleti jellege miatt egy éves időtartamra kötődtek a szerződések.

Mindkét háziorvos szeretné a szerződést – kisebb módosításokkal – határozatlan idejűvé tenni.

A módosítás annyit jelentene tartalmilag, hogy lemondanak az úti átalányról, valamint a készenléti szolgálat ellátásáért járó 50 Ft/óra díj évenként a minimálbér növekedésének arányában változna.

Megkérdezi, hogy van-e olyan észrevétel, vélemény, amely a háziorvosi szolgálat bevezetésével kapcsolatban említésre érdemes?

A helyi képviselők nem tapasztaltak különösebb változást.
Nédó Péter: a családja és a szűkebb köréből származó értesülés illetve a saját tapasztalata az, hogy javult a betegellátás. Személy szerint orvosként többször dicsérte mint polgármesterként.
Több hozzászólás nem volt, a helyi képviselők 6 szavazattal 2 tartózkodás mellett az alábbi határozatot hozták:

51/1993. /XII.15./ Kt. számú határozat
a háziorvosi vállalkozási szerződésekről

A képviselőtestület a 83/1992. /XII.16./ Kt. számú határozat mellékletét képező megállapodás pontjaiból kimarad az úti átalányra vonatkozó rész, bővül a készenlétre vonatkozó új ponttal.

A módosított megállapodás elkészítéséről gondoskodni kell.

Határidő: 1993. december 31.

Felelős: Draskovits Pál alpolgármester

4.) napirendi pont: Dr. Schmidt József elmondja, hogy idén került kizárólagos tulajdonunkba a balatoni tábor, így a díjmegállapítás joga az önkormányzatot illeti. Mivel a tábor korábban is és most is általános iskolás gyerekek táboroztatására szolgál, nem törekszünk nyereség elérésére, csupán az önfenntartásra. Eddig a gyerekek (dunaszekcsőiek) által fizetett használati díj 19 ezer forint volt egy hétre turnusonként illetve 60 Ft/nap/fő.

A vidéki iskolásoknál ez 30 ezer Ft illetve 100 Ft volt.

Javasolja 19-ről 20 ezerre és 60-ról 70-re illetve 30-ról 35 ezerre és 100-ról 120-ra emelni a használati díjat.

Hozzászólások:

Szödényi István és Dr. Pálos Ferenc véleménye, hogy ezek a díjak nem magasak.

Guzsván Lajosné: Ezek a javasolt díjak még a Balaton melletti kemping árakat sem érik el.

Nédó Péter: Soha nem hallott még a tábor pénzügyi nehézségeiről.

Vincze Lászlóné: Mint már elhangzott, a tábor önfenntartó, a kiadása és a bevétele is 1993-ban 329 ezer forint volt.

Dr. Schmidt József: A nem lakás céljára szolgáló helyiségek bérleti díját javasolja felemelni 15%-kal.
Hegedűs György: Felsorolja azokat a bérleményeket, amelyekre bérleti szerződésünk van a vállalkozókkal, valamint a szolgálati lakások, garázsok tartoznak ide.

Dr. Pálos Ferenc eltávozott az ülésről.

Több hozzászólás nem volt, a testület 7 szavazattal 0 ellenében az alábbi határozatot hozta:

52/1993. /XII.15./ Kt. számú határozat
használati- és bérleti díjakról

1. A képviselőtestület a balatonmáriafürdő-alsói Ifjúsági Tábor használati díját 1994. évre vonatkozóan az alábbiak szerint állapítja meg:

- dunaszekcsői gyerekek számára
  20.000 Ft/turnus illetve 70 Ft/nap, 

- nem helyiek számára

  35.000 Ft/turnus illetve 120 Ft/nap

2. A képviselőtestület a községben lévő szolgálati lakások lakbérét valamint a nem  lakás céljára szolgáló helyiségek bérleti díját 15%-kal felemeli.

Határidő: 1994. január 1-től

Felelős: Dr. Schmidt József polgármester

5.) napirendi pont: Hegedűs György ismerteti a bólyi székhelyű BO-PRIZMA Bt. kérelmét, melyben az általuk bérelt „Kisáruház” (volt pártház) épületét szeretnék megvásárolni, vételi ajánlatot tesznek. A kérelmükben rosszul értelmezik a bérleti szerződésünk egy pontját, mely szerint ha a bérlőnek adjuk el az ingatlant a birtokbavételtől számított egy éven belül, akkor a vételárból az addig fizetett bérleti díjat levonjuk. A birtokbavételtől számítva azonban már két év telt el, tehát a szerződésnek ez a pontja nem alkalmazható, eladás esetén a teljes vételárat kell megfizetniük.

Ezután az értelmezés után levélben kérdeztük, hogy fenntartják-e a vételi szándékukat. A válasz igen volt.

Az ingatlant még 1991. elején felértékeltettük, a szakvélemény szerinti értéke 2,4-2,8 millió forint.

A testületnek abban kell döntenie, hogy eladja-e az ingatlant, és ha igen, mennyiért.

Az önkormányzat pénzügyi helyzete szempontjából nem szükségszerű az értékesítés, mert havonta 73 ezer forint bérleti díjat fizetnek.

A polgármester kiegészítése: pénzügyi szempontból valóban nem indokolt az eladás. Azonban az épület beázik (lapostetős), és a tető javítása vagy nyeregtető építése jelentős összegbe kerülne. Ezen kívül terveznek egy másik épület használatbavételét is, félő, hogy felbontják a velünk kötött szerződést.

Sándor József: Ne adjuk el olcsón. Ha ki is költözik az épületből a 3 havi felmondási idő alatt fizetnie kell.

Peteli József: Vigyázni kell az ingatlaneladásokra. Ezt az értékelést is, de a Rév-házét is kevésnek tartja. 3,5 millió alatt nem szabad eladni.
Draskovits Pál: viszonyítva a többi ingatlanhoz, sokallja a 3,5 milliót, már 3 millióért is eladná.

Vita után a képviselők egységes álláspontra jutottak.

A szavazás előtt Szödényi István helyi képviselő eltávozott az ülésről.

A testület 6 szavazattal 0 ellenében az alábbi határozatot hozták:

53/1993. /XII.15./ Kt. számú határozat
ingatlan eladásáról

A képviselőtestület a Dunaszekcső, Rév u. 4. szám alatti  (volt pártház) ingatlant eladásra kijelöli.

Az ingatlan eladási árát hárommillió-ötszázezer forintban állapítja meg.

Az adásvétel létrejötte esetén a vevő a vételárat részletekben vagy egy összegben 1994. év végéig fizesse meg.

Határidő: 1994. december 31.

Felelős: Dr. Schmidt József polgármester

Hegedűs György ismertet egy másik vásárlási szándékbejelentést, mely szerint Müller Tamásné a buszváróban büfét és boltot üzemeltető bérlő szeretné megvásárolni a bérelt helyiséget. 

Az ajánlata szerint továbbra is biztosítaná az utazók számára a váróterem használatát.

Ismét abban kell dönteni, hogy eladó-e a bérlemény, és ha igen mennyiért.

Az eladási ár meghatározásához hasonló ingatlanok 1 m2-re eső árát vettük alapul. Ennek alapján 8 ezertől 20 ezerig terjedő összeghatárt kell figyelembe venni.

Az ingatlannak 4/5 részben vagyunk a tulajdonosai, 1/5 részben a helyi Duna Gyöngye szövetkezet is rendelkezik.

Az értékesítéshez szükséges, hogy az elővásárlási jogukról lemondjanak.

Ugyanerre az ingatlanra nyújtott be vételi szándékot Wahler Jánosné dunaszekcsői lakos, a polgármesteri hivatal dolgozója.

Az előzetes információk szerint a szövetkezet csak akkor járul hozzá az eladáshoz, ha az Müller Tamásné, a jelenlegi bérlő javára történik.

A képviselők vita után 5 szavazattal 1 ellenszavazattal az alábbi határozatot hozták:

54/1993. /XII.15/ Kt. számú határozat
eladási ár megállapításáról

A képviselőtestület a 728/4 hrsz-ú ingatlant eladásra kijelöli.
Az ingatlan eladási árát tízezer forint/m2-ben állapítja meg a beépített területre vonatkozóan.

A hozzá tartozó beépítetlen terület árát a pontos felmérés után állapítja meg.

Az adásvétel létrejötte esetén a vevő a vételárat részletekben vagy egy összegben 1994. év végéig fizesse meg.

Határidő: 1994. december 31.

Felelős: Dr. Schmidt József polgármester

Dr. Pálos Ferenc helyi képviselő visszaérkezett az ülésre.

Dr. Schmidt József elmondja, hogy az év során több olyan feladat elvégzését tűzte ki a testület, mely nem szerepelt a költségvetésnek azon a szakfeladatán. Ezért szükséges az átcsoportosítás arra a szakfeladatra, ahol a kiadás jelentkezett.

A testület vita nélkül 7 szavazattal 0 ellenében a következő határozatot hozta:

55/1993. /XII.15./ Kt. számú határozat
pénzügyi átcsoportosításról

A képviselőtestület az alábbi pénzügyi átcsoportosítást rendeli el:

· a tartalékalapból:

-     az üdültetés szakfeladatra: 2.973 e Ft

· a szociális nevelési segélyezés szakfeladatról:

· saját vagy bérelt ingatlan hasznosítása szakfeladatra 290 e Ft

· önkormányzatok feladatra nem tervezhető elszámolásra 50 e Ft

· önkormányzatok elszámolásaira 30 e Ft

· egyéb szociális ellátás szakfeladatról:

· általános iskolai napközi otthon szakfeladatra 394 e Ft

· művelődési központok, házak tevékenységére 308 e Ft

· óvodai nevelés, iskolai előkészítésére 299 e Ft

Határidő: azonnal

Felelős: Dr. Schmidt József polgármester

A jegyző ismerteti Máté Mihályné, Kovács Ferenc és Bayer Ferenc dunaszekcsői lakosok fellebbezését, melyet a népjóléti bizottság segélykérelmüket elutasító határozata ellen nyújtottak be.
A testület tagjainak egyöntetű véleménye, hogy a bizottság határozatai megalapozottak voltak, ismerve a kérelmezők körülményeit, az egyes szociális ellátási formákat szabályozó önkormányzati rendelet előírásainak nem felelnek meg.

A testület 7 szavazattal 0 ellenében a következő határozatot hozta:

56/1993. /XII. 15./ Kt. számú határozat
fellebbezés elbírálásáról

1. A képviselőtestület Máté Mihályné Dunaszekcső, Móricz Zs. u. 37. szám alatti lakos fellebbezését elutasítja, a Népjóléti Bizottság határozatát helybenhagyja.

2. A képviselőtestület Kovács Ferenc Dunaszekcső, Petőfi u. 59. szám alatti lakos fellebbezését elutasítja, a Népjóléti Bizottság határozatát helybenhagyja.

3. A képviselőtestület Bayer Ferenc Dunaszekcső, Petőfi u. 106. szám alatti lakos fellebbezését elutasítja, a Népjóléti Bizottság határozatát helybenhagyja.

Az alakszerű határozatok elkészítéséről gondoskodni kell.

Határidő: 1993. december 31.

Felelős: Dr. Schmidt József polgármester

Több tárgy nem volt, a  polgármester a testület ülését berekesztette.

Kmft.


Dr. Schmidt József
Hegedűs György


polgármester 
jegyző 

Bó-Prizma Bt.

7754 Bóly, Kandó K. u. 6.

POLGÁRMESTERII HIVATAL

Dr. Schmidt József polgármester úrnak

DUNASZEKCSŐ

Levelükre válaszolva köszönöm, hogy az általunk bérelt Dunaszekcső (pártház) ingatlan vásárlási szándékunk továbbra is fennáll. A vételárból leszámítandó eddigi bérleti díj összegében reméljük személyes megbeszélésünk ill. ár-alkunk alkalmával közös megegyezésre jutni.

Várjuk jelentkezésüket.

Mohács, 1993. december 07.


Tisztelettel:




Ifj. Brutyó István



ügyvezető

BO-PRIZMA BT
BÓLY Pf. 35.

7754

POLGÁRMESTERI HIVATAL

DUNASZEKCSŐ

VÁSÁRLÁSI SZÁNDÉK

bejelentése 

„BÓ-PRIZMA” Bt és a Dunaszekcső-i önkormányzat bérleti szerződés tárgyát képező Dunaszekcső, Május 1. tér 42. sz. alatti ingatlanra bejelentjük vételi szándékunkat.

Közöljük T. Címmel, hogy a köztünk fennálló bérleti szerződés alapján kérjük a megállapított bérleti árból az egy évi bérleti díj értékét levonni.

A megvásárolandó ingatlan jelenlegi profilja megmaradna, ill. lakás felszerelés, valamint lakossági kiskereskedelmet szolgáló termékekkel lenne bővítve.

Kérjük kérelmünk elbírálása után Társaságunkat értesíteni szíveskedjenek.

Bóly, 1993. november 22.



Tisztelettel:



Ifj. Brutyó István



ügyvezető 
